व्हाइट हाउस के बाहर जुटे समर्थक; पेशी से पहले सुरक्षा का जायजा लेने कोर्टहाउस पहुंचे अधिकारी
Donald Trump Hush Money Case Update  मेरिका के पूर्व राष्ट्रपति डोनाल्ड ट्रम्प पर मैनहैटन कोर्ट ने आपराधिक मुकदमा चलाने का फैसला किया है। इसके बाद ट्रम्प 4 अप्रैल को अपने सरेंडर की तैयारियों में जुट गए हैं।
अमेरिका के पूर्व राष्ट्रपति डोनाल्ड ट्रम्प पर मैनहैटन कोर्ट ने आपराधिक मुकदमा चलाने का फैसला किया है। इसके बाद ट्रम्प 4 अप्रैल को अपने सरेंडर की तैयारियों में जुट गए हैं। उन्होंने अपने प्रेसिडेंशियल कैंपेन के जरिए पिछले 24 घंटे में 4 मिलियन डॉलर (32 करोड़ 87 लाख रुपए) जुटा लिए हैं। वहीं ट्रम्प के घर मार-ए-लागो, ट्रम्प टावर और मैनहैटन कोर्ट हाउस के बाहर सिक्योरिटी बढ़ा दी गई है।
वहीं, क्रिमिनल केस चलने की खबर फैलते ही ट्रम्प के समर्थक भी सक्रिय हो गए हैं। शुक्रवार को फ्लोरिडा में ट्रम्प के आवास पाम बीच एस्टेट के मार-ए-लागो के बाहर समर्थकों की भीड़ जमा हो गई। कई रिपब्लिकन सपोर्टर्स व्हाइट हाउस के बाहर ट्रम्प के ‘सेव अमेरिका’ स्लोगन वाली कैप्स और दूसरे सामान बेचते नजर आए।
पुलिसकर्मियों को छुट्टी से वापस बुलाया गया
दूसरी तरफ, वॉशिंगटन में कैपिटल पुलिस और सार्जेंट्स को देशभर में संभावित प्रदर्शन को लेकर चेतावनी दी गई है। शुक्रवार को छुट्टी पर गए सभी पुलिसकर्मियों को भी ड्यूटी पर वापस आने को कहा गया। न्यूयॉर्क में कई पुलिस ऑफिसर सड़कों पर गश्त देते नजर आए। इसके अलावा मैनहैटन कोर्टहाउस के बाहर भी CCTV कैमरा चेक किए गए और पुलिस अफसरों की टीम तैनात की गई।
ट्रम्प के सरेंडर को लेकर सिक्योरिटी जांच शुरू
न्यूयॉर्क टाइम्स के मुताबिक, ट्रम्प 3 अप्रैल को फ्लोरिडा से न्यूयॉर्क पहुंचेंगे। यहां वो रात में ट्रम्प टावर में रुकेंगे और सुबह मैनहैटन के कोर्टहाउस में सरेंडर करेंगे। इस दौरान उनकी सुरक्षा व्यवस्था का जायजा लेने के लिए शुक्रवार को न्यूयॉर्क फील्ड ऑफिस के सीक्रेट सर्विस एजेंट्स मैनहैटन के कोर्टहाउस पहुंचे। एजेंट्स ने कहा कि ट्रम्प के फ्लोरिडा के मार-ए-लागो से न्यूयॉर्क में ट्रम्प टावर पहुंचने तक सुरक्षा के लिए कई एजेंट्स की जरूरत पड़ेगी।
ट्रम्प ने समर्थकों से की थी पैसे जुटाने की अपील
क्रिमिनिल केस चलने की घोषणा होते ही ट्रम्प के चुनावी कैंपेन की तरफ से कई फंड जुटाने के लिए कई ईमेल भेजे गए। इससे पहले गुरुवार को पूर्व राष्ट्रपति ने अपने समर्थकों से केस लड़ने के लिए पैसे जुटाने की अपील की थी। इसके बाद ट्रम्प ने 24 घंटे के अंदर 32 करोड़ 87 लाख रुपए जुटा लिए।
5 पॉइंट में समझिए पॉर्न स्टार को पैसे देने का पूरा मामला
1. पोर्न स्टार को पैसे देकर चुप कराने का मामला 2006 का है। तब डोनाल्ड ट्रम्प एक रियल एस्टेट कारोबारी थेे। पोर्न स्टार स्टार्मी डेनियल्स तब 27 साल की थीं और ट्रम्प 60 साल के। जुलाई 2006 में एक गोल्फ टूर्नामेंट के दौरान दोनों की मुलाकात हुई थी।
2. स्टॉर्मी ने अपनी किताब 'फुल डिस्क्लोजर' में इस मुलाकात का जिक्र किया है। उन्होंने बताया कि जब ट्रम्प से उनकी मुलाकात हुई, तब उनकी तीसरी पत्नी मेलेनिया ने बेटे बैरन को जन्म दिया था। बैरन को जन्म लिए महज 4 महीने ही हुए थे।
3. अपनी किताब में स्टॉर्मी ने बताया कि ट्रम्प के बॉडीगार्ड्स ने उन्हें एक नए स्टार के पेंटहाउस में डिनर के लिए बुलाया था। किताब में उन्होंने ट्रम्प के साथ बने संबंधों और उनकी शारीरिक बनावट का भी जिक्र किया था। इसके बाद दोनों के बीच अफेयर शुरू हो गया था।
4. आरोप हैं कि 2016 में राष्ट्रपति चुनाव से ठीक पहले ट्रम्प ने स्टॉर्मी को चुप रहने के लिए पैसे दिए थे। ट्रम्प के वकील ने भी इस बात को स्वीकार किया था कि उसने ट्रम्प की तरफ से पोर्न स्टार को 1 लाख 30 हजार डॉलर (करीब 1 करोड़ 7 लाख रुपए) दिए थे।
5. ट्रम्प की ओर से पोर्न स्टार को दिए गए पेमेंट का खुलासा जनवरी 2018 में वाल स्ट्रीट जर्नल ने किया था। इसी के आधार पर ट्रम्प के खिलाफ क्रिमिनल केस चलाने का फैसला किया गया। वे अमेरिका के पहले ऐसे राष्ट्रपति हैं जिनपर आपराधिक मुकदमा चलने वाला है।
मामले से जुड़ी भास्कर की ये खास खबरें भी पढ़ें...
ट्रम्प पर क्रिमिनल केस: राष्ट्रपति चुनाव से पहले पोर्न स्टार को पैसे देकर चुप कराने का मामला
अमेरिका के पूर्व राष्ट्रपति डोनाल्ड ट्रम्प पर क्रिमिनल केस चलेगा। न्यूयॉर्क की मैनहैटन ग्रैंड जूरी ने गुरुवार को ट्रम्प पर मुकदमा चलाने का फैसला किया है। ट्रम्प पर यह केस 2016 के राष्ट्रपति चुनाव से पहले पोर्न स्टार के साथ अफेयर और उसे चुप रहने के लिए पैसे देने के आरोप पर चलेगा। पूरी खबर पढ़ें...
डोनाल्ड ट्रंप पर क्रिमिनल केस के बाद अब क्या-क्या होगा: हथकड़ी लगेगी, फिंगरप्रिंट और फोटो ली जाएगी? 
अमेरिका के 234 साल के इतिहास में पहली बार किसी पूर्व राष्ट्रपति पर क्रिमिनल केस चलेगा। ट्रंप पर आरोप है कि उन्होंने 2016 के राष्ट्रपति चुनाव प्रचार अभियान के दौरान पॉर्न एक्ट्रेस स्टॉर्मी डेनियल्स से अपने सेक्शुअल रिलेशन को छिपाने के लिए पैसे दिए। इसके लिए उन्होंने चुनावी खर्च में हेराफेरी की। पूरी खबर पढ़ें...